Encanto

Encanto es un film de animation statounitese de 2021 producite per Walt Disney Animation Studios e lanceate al cinemas per Walt Disney Pictures le 24 de novembre de ille anno. Encanto esseva dirigite per Jared Bush e Byron Howard, producite per Yvett Merino e Clark Spencer, e ha le voces de Stephanie Beatriz, María Cecilia Botero, John Leguizamo, Mauro Castillo, Jessica Darrow, Angie Cepeda, Carolina Gaitán, Diane Guerrero, e Wilmer Valderrama.

Le film seque un familia colombian multigenerational del nomine Madrigal, conducite per un matriarcha. Le infantes e nepotes del matriarcha recipe donos magic ab un miraculo. Mirabel Madrigal es le sol membro del familia sin dono magic. Le altere membros del familia usa lor magia pro adjutar le gente in lor communitate rural, appellate le Encanto. Quando Mirabel discoperi que le familia es in le processo de perder su magia, illa se pone in action pro discoperir le causa e salvar le familia e le casa.

Encanto ha recipite elogios pro su characterisation, musica, animation, voce del actores, profunditate emotional, e fidelitate cultural. Recensiones ha sublineate le realismo magic e le trauma transgenerational como conceptos central del film. Plure publicationes ha describite Encanto como un phenomeno cultural. Le film ha essite nominate pro tres premios Oscar e ha ganiate le Premio pro le Melior Film Animate. Illo ha recipite multe altere recognoscimentos, inter illos le Globo de Auro pro le Melior Film Animate e le premio BAFTA pro le Melior Film Animate.

 Intriga 

Un conflicto armate compelle le juvene copula Pedro e Alma Madrigal a fugir de lor village natal in Colombia con lor infantes trigemine: Julieta, Pepa e Bruno. Pedro es occidite, ma le candela que Alma porta acquire un poter magic que repelle le aggressores e crea Casita, un casa sentiente situate in un regno magic circumferite per montanias.

Quaranta annos plus tarde, un nove village prospera sub le protection del candela, que confere “donos” (superpoteres) e cameras correspondente a iste donos a cata descendente del familia Madrigal quando illes attinge le etate de cinque annos, donos que illes usa pro servir le habitantes del village. Bruno esseva vilificate e usate como capro expiatori pro su precognition, lo que resultava in su disparition, e le plus juvene filia de Julieta, Mirabel, non recipeva un dono.

Dece annos postea, le plus juvene filio de Pepa, Antonio, recipe le poter de communicar con animales. Durante le celebration, Mirabel vide Casita facer fissuras e le flamma del candela tremular; illa adverti su familia, ma Casita se repara ante que le altere membros pote vider le fissuras. Postea, audiente Alma lamentar le extinction del candela, Mirabel se resolve a restabilir le magia de Casita per se mesme. Su soror major Luisa, qui ha un fortia superhuman, confessa a Mirabel que illa se senti supercargate per le expectation constante de adjutar le habitantes del village con su fortia, que ha comenciate a declinar. Illa suggere a Mirabel que le camera de Bruno, situate in un turre prohibite de Casita, pote tener le secreto del magia evanescente.

Mirabel trova un spelunca in le camera de Bruno que contine fragmentos de su ultime vision, facite de esmeraldo opac. Alma e le familia adverti Mirabel de non investigar plus, ma illa reassembla le fragmentos e vide se mesme con Casita in fissuras detra se. Su patre Agustín discoperi accidentalmente le vision e adverti Mirabel de mantener lo secrete, ma illes es audite per Dolores, le filia de Pepa, qui ha un audito superhuman. Le soror major de Mirabel, Isabela, qui pote facer crescer plantas e flores instantaneemente, es destinate a esser sposate con le vicino del familia Madrigal, Mariano Guzmán. In le medio del proposition de Mariano, durante un cena embarassose, Dolores revela a omnes lo que Mirabel ha discoperite, Casita recomencia a prender fissuras, e tote le membros del familia perde le controlo de lor donos.

Mirabel seque rattos que porta le fragmentos del vision a un passage secrete detra un portrait, ubi illa trova Bruno. Ille revela que ille nunquam quitava Casita, e que su visiones alternava inter Mirabel salvante Casita o destruente lo. Isto le faceva creder que Mirabel es le clave del destino del magia de Casita. Volente evitar de facer mal a Mirabel, ille destrueva le vision e se isolava. Al insistentia de Mirabel, Bruno produce un altere vision que monstra Mirabel e Isabela, qui ha un relation tense, imbraciar se, lo que fortifica le candela.

Mirabel tenta presentar su excusas a Isabela, qui confessa que illa se senti incarcerate per su imagine de perfection e non vole maritar se con Mariano. Mirabel adjuta Isabela a usar su poter plus liberemente, e illas se imbracia. Alma arriva e furiosemente accusa Mirabel de causar le infortunas del familia per rancor de non haber un dono. In responsa, Mirabel denuncia le comportamento de Alma e affirma que su expectationes nocive pro su familia es le ver causa del morte de Casita, lo que horrifica Alma. Durante le discussion, Casita es destruite e le candela se extingue, lassante tote le familia Madrigal sin poteres. Desperate, Mirabel fugi.

Alma trova Mirabel sedite lacrimosemente proxime al fluvio ubi Pedro esseva occidite e ubi le miraculo comenciava. Alma comprende que su obsession con conservar le magia la rendeva cec al maniera in que su expectationes e pression damnificava le familia. Illa exprime remorso, se reconcilia con Mirabel, e se reuni con Bruno. Le tres retorna al village e reuni le altere membros del familia pro reconstruer Casita, e le habitantes del village les adjuta, restaurante le donos del familia e revivificante Casita. Le familia Madrigal celebra e prende un nove photo del familia, iste vice includente Mirabel e Bruno.

 Personages 
 Stephanie Beatriz como Mirabel Madrigal
 María Cecilia Botero como "Abuela" Alma Madrigal
 John Leguizamo como Bruno Madrigal
 Mauro Castillo como Félix Madrigal
 Jessica Darrow como Luisa Madrigal
 Angie Cepeda como Julieta Madrigal
 Carolina Gaitán como Pepa Madrigal
 Diane Guerrero como Isabela Madrigal
 Wilmer Valderrama como Agustín Madrigal
 Rhenzy Feliz como Camilo Madrigal
 Ravi Cabot-Conyers como Antonio Madrigal
 Adassa como Dolores Madrigal
 Maluma como Mariano Guzman

 Ligamines externe 


Categoria:Films de animation
Categoria:Films comic
Categoria:Films de drama
Categoria:Films de Disney
Categoria:Films musical